Oudminister Dlamini vir meineed vervolgOudminister Bathabile Dlamini. (Foto: GCIS) Bathabile Dlamini, voormalige minister van maatskaplike ontwikkeling, gaan vir meineed of die aflê van vals getuienis vervolg word. Die Black Sash-trust en die Sentrum vir Toegepaste Regstudies (Cals) het Dinsdag die besluit deur die direkteur van openbare vervolging (DOV), om voort te gaan met vervolging teen Dlamini, verwelkom. Luidens ŉ verklaring deur die organisasies moet Dlamini op 21 September in die Johannesburgse streekhof verskyn. Die aanklag teen Dlamini hou verband met haar getuienis tydens ŉ ondersoek wat gelas is deur die Konstitusionele Hof wat ondersoek ingestel het na Dlamini se rol in die sogenaamde maatskaplike toelae-krisis van 2017. Regter Bernard Ngoepe het in 2018 die ondersoek gelei. Cals het die Black Sash-trust tydens die ondersoek verteenwoordig en getuienis voorgelê dat die minister misluk het in haar plig om te verseker dat die Suid-Afrikaanse Agentskap vir Maatskaplike Sekerheid (Sassa) behoorlik in staat was om die betaling van toelae oor te neem. Sassa het die betalings behartig nadat ŉ ongeldige kontrak met Cash Paymaster Services beëindig is. Ngoepe het in sy verslag bevind die minister het nie net haar plig versaak nie, maar ook versuim om bepaalde inligting aan die hof bekend te maak weens vrees dat sy in haar persoonlike hoedanigheid vir die krisis aanspreeklik gehou kan word. Luidens die verslag was Dlamini ŉ “ontwykende” getuie en het sy eenvoudige vrae geantwoord met stellings soos “ek weet nie” of “ek kan nie onthou nie”. Soms het sy net glad nie geantwoord nie. Die Konstitusionele Hof het in September 2018 uitspraak in die saak gelewer en bevind Dlamini se optrede was “roekeloos en grof nalatig”. Sy is beveel om ŉ gedeelte van Black Sash, verteenwoordig deur Cals, se regskoste te betaal. Die organisasie Freedom Under Law (FUL) het ook by die saak betrokke geraak “in ŉ poging om die toelaagstelsel” te beskerm, lui die organisasies se verklaring. Die hof het voorts beveel dat die uitspraak en Ngoepe se verslag aan die DOV gestuur word sodat dié kan besluit of Dlamini onder eed gelieg het en vir meineed vervolg moet word. Cals sê in sy verklaring die DOV het hom, asook die Black Sash-trust, verlede week ingelig dat die DOV in Johannesburg besluit het om Dlamini vir meineed, of alternatiewelik die aflê van ŉ vals getuienis, te vervolg. Maroela Media het vroeër berig Dlamini het in Mei vanjaar die R650 000 wat sy aan Black Sash en FUL verskuldig was, betaal. Dlamini het in 2019 as minister bedank. Sy is steeds die president van die ANC se vroueliga.